РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-207/22

25. јануар 2022. године

Б е о г р а д

З А П И С Н И К

35. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 18. ЈАНУАРА 2022. ГОДИНЕ

 Седница је почела у 18,30 часова.

 Председавао је Владимир Димитријевић, председник Републичке изборне комисије.

 Седници су присуствовали: чланови Републичке изборне комисије: Драгана Одовић, Немања Поповић, Зоран Лукић, Весна Миздрак, Никола Јелић, Џемил Сијарић, Јелена Миленковић, Марија Ђоковић, Владимир Јестратијевић, Ђула Ладоцки, Татјана Китановић, Миљкан Карличић, Вељко Одаловић, Владимир Матић, Срђана Видовић и Мирослав Васић; заменици одсутних чланова: Џемил Диванефендић, Марина Марковић, Срђан Сандић и Зорица Симеуновић; заменици присутних чланова: Вељко Перовић, Весна Стојковић, Марина Ђукановић, Енис Зековић, Нада Јелић, Бела Буташ, Горан Дилпарић, Срђан Зораја, Горан Михајловић и Борис Бутулија.

 Седници нису присуствовали: Усаме Зукорлић, заменик председника Републичке изборне комисије; чланови Комисије: Марко Јанковић, Бранкица Јовић, Ђорђе Павловић, Бисерка Живковић, Милош Томашевић и Жељка Радета, као и др Миладин Ковачевић; заменици присутних чланова: Бранибор Јовичић, Маја Пејчић, Милован Амиџић, Марко Кулић, Александар Чамагић и Гордана Радић Поповић; заменици одсутних чланова: Милош Срећковић и Марица Бурсаћ, као и Срђан Смиљанић, секретар Републичке изборне комисије.

 Осим чланова и заменика чланова Комисије, седници су присуствовали: Владимир Шутић, помоћник директора Републичког завода за статистику, Ана Трифуновић, овлашћени посматрач Удружења Грађани на стражи и Емилија Орестијевић, овлашћени посматрач Удружења Цесид.

 На предлог председника, Комисија је, једногласно (20 за) и без дискусије, утврдила следећи

Д н е в н и р е д:

 1. Утврђивање извештаја о резултатима гласања на републичком референдуму одржаном 16. јануара 2022. године на гласачким местима у иностранству;

 2. Одлучивање о приговору гласача Момира Радића из Београда (02 Број: 014-182/22 од 17. јануара 2022. године);

 3. Одлучивање о приговору гласача Вељка Раковића из Рашке (02 Број: 014-222/22 од 18. јануара 2022. године);

 4. Одлучивање о приговору Драгане Гашић, члана Општинске изборне комисије општине Куршумлија и Радована Ђорђевића (02 Број: 014-224/22 од 18. јануара 2022. године)

 5. Одлучивање о приговору Драгане Гашић, члана Општинске изборне комисије општине Куршумлија (02 Број: 014-225/22 од 18. јануара 2022. године);

 6. Р а з н о.

**Прва тачка дневног реда** – Утврђивање извештаја о резултатима гласања на републичком референдуму одржаном 16. јануара 2022. године на гласачким местима у иностранству

 У уводним напоменама, председник Комисије је истакао да су чланови Комисије у материјалу за ову тачку дневног реда добили Предлог извештаја о резултатима гласања на републичком референдуму одржаном 16. јануара 2022. године на гласачким местима у иностранству.

 Напоменуо је да је Комисија, преко Министарства спољних послова, примила гласачки материјал са свих гласачких места у иностранству.

 Нагласио је да су резултати гласања на републичком референдуму, одржаном 16. јануара 2022. године, на гласачким местима у иностранству следећи:

 - број гласачких места на којима је обављено гласање је 10;

 - укупан број гласача уписаних у изводе из бирачког списка и евентуалне спискове накнадних промена у бирачком списку је 1.766;

 - укупан број гласача који су гласали је 839;

 - укупан број гласачких листића примљених на гласачким местима је 1.766;

 - укупан број неупотребљених гласачких листића је 927;

 - укупан број употребљених гласачких листића (укупан број гласачких листића који се налазио у гласачким кутијама) је 839;

 - укупан број неважећих гласачких листића је 5;

 - укупан број важећих гласачких листића је 834;

 - укупан број гласача који су се изјаснили заокруживањем одговора „ДА“ је 336;

 - укупан број гласача који су се изјаснили заокруживањем одговора „НЕ“ је 498.

 Није било дискусије.

 Комисија је, већином гласова (16 за, један против и четири нису гласала), утврдила Извештај о резултатима гласања на републичком референдуму одржаном 16. јануара 2022. године на гласачким местима у иностранству, у предложеном тексту.

**Друга тачка дневног реда** – Одлучивање о приговору гласача Момира Радића из Београда

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

 Истакао је да је приговор примљен 17. јануара 2022. године у 13,43 часова, непосредном предајом Писарници Народне скупштине.

 Напоменуо је да подносилац приговора наводи да:

 - начином организовања и спровођења референдума дошло до повреде уставних и законских права на слободно гласање, односно слободно изражавање воље;

 - су предмет референдума, како је објашњено, биле обавезе које произлазе из међународних уговора, утврђене од стране Венецијанске комисије, што је забрањено Уставом и Законом;

 - се законом може смањити цензус излазности испод 50% уписаних бирача;

 - су се бирачи изјашњавали о усвајању Акта о промени Устава, а вероватно њих 99% није ни знало нити разумело шта конкретно пише у том Акту, јер га нису ни добили заједно са гласачким листићем;

 - грађани нису добили објективне информације о референдумском питању;

 - су се грађани изјашњавали на гласачком листићу без овере Комисије и без питања/текста о коме треба да се изјасне.

 Истакао је да подносилац приговора наводи и то да није добио позив за гласање, а ни Акт са уставним изменама, да је добио гласачки листић, као да је умножен на гештетнеру, без оригиналне овере Комисије и без Акта у вези кога треба да се изјасни са ДА или НЕ.

 Изнео је да је приговор благовремен и изјављен од овлашћеног лица.

 Разматрајући да ли је подносиоца приговора гласачки одбор неосновано спречио да гласа или му је на гласачаком месту било повређено право на слободно и тајно гласање, навео је:

 - да је, према наводима из приговора, подносиоцу приговора уручен гласачки листић, што значи да му је гласачки одбор омогућио да гласа;

 - да подносилац приговора не указује на евентуалну околност да је био приморан да изађе на гласање, нити да је позван на одговорност због тога што је изашао на гласање;

 - да подносилац приговора не указује на евентуалну околност да му је приликом гласања била угрожена или повређена тајност гласања.

 У вези са наводом из приговора да подносилац приговора није добио „позив за гласање“, констатовао је да достављање обавештења о дану и времену одржавања референдума, у складу са Законом о избору народних посланика, чије се одредбе, у складу са чланом 79. Закона о референдуму и народној иницијативи, сходно примењују на питања која нису уређена Законом о референдуму и народној иницијативи, није услов за остварење изборног права, односно права на изјашњавање на референдуму, нити је недостављање тог обавештења законом прописано као неправилност која би представљала основ за поништење гласања на бирачком, односно гласачком месту.

 Поводом навода из приговора да подносилац приговора није добио ни Акт са уставним изменама, напоменуо је да се, у складу са чланом 24. став 2. Закона о референдуму и народној иницијативи, текст акта о коме се одлучује на референдуму обавезно истиче на гласачком месту, из чега проистиче да се тај акт не уручује гласачима. С тим у вези је констатовао да чланом 37. Закона о референдуму и народној иницијативи, који садржи правила о гласачком листићу, није прописано да је акт о којем се грађани изјашњавају на референдуму саставни део гласачког листића.

 У складу с наведеним, напоменуо је да је мишљења да околност да гласач није добио Акт о промени Устава Републике Србије, чије је потврђивање било предмет републичког референдума одржаног 16. јануара 2022. године, не представља повреду поступка гласања на гласачком месту.

 На основу свега наведеног, истакао је да сматра да подносиоцу приговора приликом гласања на републичком референдуму одржаном 16. јануара 2022. године нису била повређена законом заштићена права у вези са изјашњавањем на референдуму, услед чега је истакао да је мишљења да је приговор неоснован.

 У дискусији су учествовали Срђана Видовић и Владимир Матић.

 Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

 За усвајање приговора гласала су четири члана Комисије.

 С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, при чему је напоменуо да ће се писмени отправак решења израдити према достављеном предлогу решења.

**Трећа тачка дневног реда** –Одлучивање о приговору гласача Вељка Раковића из Рашке

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћеног лица.

 Истакао је да је приговор гласача Вељка Раковића примљен 18. јануара 2022. године у 13,49 часова, преко Општинске изборне општине Рашке, као и да је поднет на регуларност спровођења референдумске иницијативе спроведене 16. јануара 2022. године.

 Напоменуо је да подносилац приговора тражи поништење гласања на свим бирачким местима где су гласали грађани са Косова и Метохије.

 Истакао је да је приговор благовремен, али да се треба сматрати као поднетим од неовлашћеног лица.

 У дискусији су учествовали: Владимир Матић и Владимир Димитријевић.

 Комисија је, већином гласова (15 за, пет против и један није гласао), донела решење којим се приговор одбацује као поднет од неовлашћеног лица, у предложеном тексту.

**Четврта тачка дневног реда** –Одлучивање о приговору Драгане Гашић, члана Општинске изборне комисије општине Куршумлија и Радована Ђорђевића

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћених лица.

 Истакао је да је приговор примљен 18. јануара 2022. године у 13,54 часова, преко Општинске изборне комисије општине Куршумлија, а да су приговор заједно поднели Драгана Гашић, потписана као члан Подкомисије у Куршумлији и Радован Ђорђевић.

 Напоменуо је да подносиоци приговора наводе да је приговор поднет због тога што су приликом гласања на републичком референдуму ради потврђивања Акта о промени Устава Републике Србије 16. јануара 2022. године на одређеним гласачким местима у општини Куршумлија у заједничку гласачку кутију убачени гласачки листићи гласача и гласача КиМ и да је немогуће утврдити колико је грађана Куршумлије гласало за и против.

 Истакао је да је приговор благовремен али да се треба сматрати као поднетим од неовлашћених лица.

 У дискусији су учествовали: Владимир Јестратијевић, Владимир Матић и Мирослав Васић.

 Комисија је, већином гласова (15 за и шест против), донела решење којим се приговор одбацује као поднет од неовлашћених лица, у предложеном тексту.

**Пета тачка дневног реда** – Одлучивање о приговору Драгане Гашић, члана Општинске изборне комисије општине Куршумлија

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћеног лица.

 Истакао је да је приговор примљен 18. јануара 2022. године у 13,54 часова, преко Општинске изборне комисије општине Куршумлија, а да је у допису Општинске изборне комисије којим је достављен предметни приговор, наведено да је приговор поднет од стране члана Општинске изборне комисије општине Куршумлија (Поткомисије) – Драгане Гашић.

 Напоменуо је да подносилац приговора наводи да се приговор улаже на поступак под комисије јер не постоји оправдани разлог да пред затварања бирачког места оду и преузимају гласачке листиће

 Истакао је да је приговор благовремен али да се треба сматрати као поднетим од неовлашћеног лица.

 У дискусији су учествовали: Мирослав Васић, Владимир Матић и Борис Бутулија.

 Комисија није прихватила предлог Мирослава Васића, да се Предлог решења који је достављен члановима Комисије у материјалу за ову тачку дневног реда измени, тако што ће се из образложење Предлога решења избрисати део реченице који се односи на то да је Комисија закључила да се подносилац приговора није идентификовао као гласач (четири за предлог).

 Комисија је, затим већином гласова (15 за и шест против), донела решење којим се приговор одбацује као поднет од неовлашћеног лица, у предложеном тексту.

**Шеста тачка дневног реда** – Разно

 Председник Комисије је обавестио све чланове Комисије да је до тренутка достављања материјала за 35. седницу Комисије, односно до 18. јануара 2022. године у 17,30 часова, Комисија примила укупно осам приговора, а да је на седници која је у току од поднетих осам приговора размотрено четири.

 С тим у вези, напоменуо је да рок за подношење приговора гласача истиче 18. јануара 2022. године, око 20,00 часова.

 Седница је завршена у 19,04 часова.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић